Arbejdsretten pålægger sygeplejersker, der har deltaget i overenskomststridige arbejdsnedlæggelser, bod på enten 56 eller 86 kroner per nedlagt arbejdstime. Det står klart, efter at Dansk Sygeplejeråd (DS) torsdag var i Arbejdsretten for anden gang. Boden på 56 kroner gælder for de sygeplejersker, der deltog i overenskomststridige arbejdsnedlæggelser før Arbejdsrettens pålæg om at genoptage arbejdet og holde det normaliseret sidste torsdag 9. september. Sygeplejersker, der har deltaget i nedlæggelser af arbejdet efterfølgende, pålægges en bod på 86 kroner i timen. Derudover kan alle sygeplejersker, der har deltaget i de overenskomststridige arbejdsnedlæggelser, trækkes i løn svarende til de timer, de har været væk fra arbejdet. Alle, der har deltaget, kan trækkes i løn I en pressemeddelelse fra Dansk Sygeplejeråd udtaler formand Grete Christensen, at Arbejdsrettens dom er blevet videreformidlet til alle medlemmerne. - Vi understreger endnu en gang, at de overenskomststridige arbejdsnedlæggelser er noget, som vi klart må tage afstand fra, og det må stoppe nu, siger hun. DS-formanden tilføjer, at kampen for et bedre sundhedsvæsen og højere løn til sygeplejerskerne ikke kan vindes gennem arbejdsnedlæggelser. Siden Folketinget greb ind og afsluttede strejken, har sygeplejersker landet over deltaget i overenskomststridige arbejdsnedlæggelser. Senest nedlagde omkring 200 sygeplejersker ved Aalborg Universitetshospital arbejdet torsdag morgen.

Referat:
Torsdag morgen nedlagde omkring 200 sygeplejersker ved Aalborg Universitetshospital arbejdet. Det kommer nu til at koste dem en bod.